Vruntlike grute to voren an de vorsichtigen hern borgermester und rat det stat to Revel. Ik bidde juwe vorsichticheit to wetende, wo Hans Wrede hir quam und sochte sine schuldeners; des gaf he mi to kennende sine sake tuschen Mattesse ut der Munte und em, dar mi sere ane mischduchte, und he is begerende, und ik bidde ju, dat gi ene velegen binnen Revel, nicht vor schulde; oft et God vorbede, dat gi ene nicht lenger velegen wolden umme jenegerleie sake willen, dat gi em denne de velicheit xiv dage to voren up to seggen, wente he danket ju sunderkes. Hir bidde ik af en vruntlik antwarde under juwem segel. Leven vrundes. He bevruchtet sik wol sulker sake also Matties ut der Munte an em sochte. Ik bidde ju, dat gi ene vruntlik und behulplik sin to sinem rechte umme miner bede willen. Des likes ofte en groter wil ik to alle tide gerne umme juwe willen don, und bewiset ju hir anne, alse ik ju to belove. Nicht mer to desser tid, men bedet to mi also to juwem vrunde. H. Janeke Hannepmos, hovet over Raseborch. Adress: An de vorsichtigen hern borgermester und rat der stat to Revel kome desse bref mit werdicheit.